b'\n_START_ARTICLE_\nBranko \xc5\xbdnider\xc5\xa1i\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRealko je obiskoval v Ljubljani (1921-1928), kjer je od 1929 tudi \xc5\xa1tudiral gradbeni\xc5\xa1tvo na Tehni\xc5\xa1ki fakulteti in 1936 diplomiral ter 1944  doktoriral z disertacijo Izoblikovanje cestnih krivin. Do septembra 1937 je bil in\xc5\xbeenir pripravnik na oddelku za ceste na banski upravi v Ljubljani, nato je bil imenovan za asistenta na in\xc5\xa1titutu za ceste in \xc5\xbeeleznice na Tehni\xc5\xa1ki fakulteti (kasneje poimenovana FAGG), 1946 za docenta na oddelku za gradbeni\xc5\xa1tvo in geodezijo, 1952 za izrednega in 1959 za rednega profesorja za predmet ceste. Med leti 1958/1959 in 1965-1969 je bil dekan FAGG, 1959\xe2\x80\x931961 njen prodekan, 1965\xe2\x80\x931967 pa zastopnik fakultete v univerzitetnem svetu. Bil je soustanovitelj in predstojnik Prometnotehni\xc5\xa1kega in\xc5\xa1tituta Fakultete za gradbeni\xc5\xa1tvo in geodezijo (1961-1975). Leta 1950 je za priro\xc4\x8dnika o prakti\xc4\x8dni in enostavni metodi za trasiranje komunikacij prejel Pre\xc5\xa1ernovo nagrado, 1971 postal \xc4\x8dastni \xc4\x8dlan Zveze in\xc5\xbeenirjev in tehnikov Jugoslavije in ob upokojitvi 1981 zaslu\xc5\xbeni profesor Univerze v Ljubljani._NEWLINE_Te\xc5\xbei\xc5\xa1\xc4\x8de njegovega raziskovalnega dela so bile prehodne krivine za ceste in \xc5\xbeelezni\xc5\xa1ke proge. Projektiral je ceste v Sloveniji in Bosni in Hercegovini. Je avtor ali soavtor \xc5\xa1tevilnih strokovnih \xc4\x8dlankov, razprav in knjig s podro\xc4\x8dja gradbeni\xc5\xa1tva.'